දකුණු කොරියාව සඳහා රැකියා ගිවිසුම් 2884 ක් මේ වසරේ මුල් මාස 04 කාලයේදී ශ්‍රී ලංකාවට ලැබී තිබෙන බව කොරියානු මානව සම්පත් සංවර්ධන ආයතනය පවසයි.පසුගිය 2010 සහ 2011 වර්ෂ වලදී පැවැති කොරියානු භාෂා ප්‍රවීණතා විභාගයෙන් සමත් ශ්‍රී ලාංකිකයන් වෙනුවෙන් මේ රැකියා ගිවිසුම් ප්‍රමාණය ලැබී තිබේ.එයින් 2009 දෙනෙකු දැනටමත් දකුණු කොරියාව බලා පිටත්ව ගොස් තිබෙන බව කොරියානු මානව සම්පත් සංවර්ධන ආයතනයේ ජ්‍යෙෂ්ඨ ප්‍රකාශිකාවක් “දිනමිණ” ට පැවසුවාය.මේ අතර එම ප්‍රකාශිකාව සඳහන් කළේ ශ්‍රී ලංකාවට ලැබුණු රැකියා ගිවිසුම් අතරින් 2568 ක් සඳහා අස්සන් කර තිබෙන බවත් මේ දක්වා රැකියා සඳහා පිටත් නොවුණු පිරිස ඉතා ඉක්මණින් දකුණු කොරියාව බලා පිටත්ව යනු ඇති බවත්ය.මේ රැකියා අතරින් 526 ක් ධීවර අංශයේද තවත් 2192 ක් නිෂ්පාදන අංශයේද වන බව සඳහන් කළ එම ප්‍රකාශිකාව ඉදිරියේදී තවත් රැකියා ගිවිසුම් ශ්‍රී ලංකාවට ලැබීමට නියමිතව තිබෙන බව ප්‍රකාශ කළාය.මේ අතර ශ්‍රී ලංකා විදේශ සේවා නියුක්ති කාර්යාංශය පෙන්වා දෙන්නේ දකුණු කොරියාවේ රැකියා සඳහා ශ්‍රී ලාංකිකයන්ගේ පිටත් වීමෙහි වර්ධනයක් තිබෙන බවත් පසුගිය 2011 වසරේ පැවැති කොරියානු භාෂා ප්‍රවීණතා විභාගයෙන් සමත්වූ 9998 කගේ තොරතුරු මේ වනවිටත් පරිගණක ගතකර තිබෙන බවත්ය.පසුගිය 2011 වසරේදී දකුණු කොරියාවේ රැකියා සඳහා ශ්‍රී ලාංකිකයන් 5346 දෙනෙකු පිටත්ව ගොස් තිබෙන බව පෙන්වා දෙන ශ්‍රී ලංකා විදේශ සේවා නියුක්ති කාර්යාංශය ඒ අනුව මේ වසරේදී රැකියා වෙනුවෙන් පිටත්ව යාමේ විශාල වර්ධනයක් පෙන්නුම් කරන බව සඳහන් කරයි.දකුණු කොරියාවේ රැකියා බලපත්‍ර ක්‍රමය 2004 වසරේ ආරම්භවූ බවද එම වසරේ සිට මේ දක්වා 23000 කට වැඩි ශ්‍රී ලාංකිකයන් පිරිසක් එරට රැකියා සඳහා පිටත්ව ගොස් තිබෙන බවද පෙන්වා දෙන ශ්‍රී ලංකා විදේශ සේවා නියුක්ති කාර්යාංශය වඩා විනිවිදභාවයෙන් මෙම රැකියා සඳහා ශ්‍රී ලාංකිකයන් යොමු කිරීමට පියවර ගෙන තිබෙන බවද කියා සිටී.මේ තත්ත්වය සැලකිල්ලට ගත් දකුණු කොරියානු රජය ශ්‍රී ලංකා ජනාධිපති මහින්ද රාජපක්ෂ මහතා වෙත විශේෂ සම්මානයක් පිරිනැමීමටද පියවර ගත්තේය..